Većina će se lako prisjetiti malene djevojčice golema glasa koja je nezaboravno otpjevala hrvatsku himnu prošle godine na mimohodu povodom Dana pobjede 2015.

Radilo se o 13-godišnjoj Riječanki Miji Negovetić, koja je u protekle dvije godine prošla put od pjevanja u sobi i dnevnom boravku do nastupa u legendarnom holywoodskom CBS-ovom studiju, na poziv slavne voditeljice Ellen Degeneres.

Bio je to nastup najvećih dječjih talenata na svijetu, a Mia je oduševila brojnu američku publiku, producente te je uslijedio poziv za ponovni nastup u Americi.

Njezin nastup u potpunosti je oduševio i voditelja, američkog komičara Stevea Harveya koji je njen nastup izdvojio kao jedan od najupečatljivijih.

Na svom putu do slave Mia Negovetić nastupila je u dvije godine na četiri pjevačka natjecanja te je odnijela pobjedu na svima, uključujući RTL-ove 'Zvjezdice' 2015.

Njeni nastupi objavljeni na Youtubeu imaju već desetak milijuna pregleda.

U međuvremenu, bila je gošća Vanne na slavljeničkom koncertu u Lisinskom i dodjeli nagrada Sportskih novosti najboljim hrvatskim sportašima. Na Retropatiji je pjevala zajedno s Jacquesom Houdekom, Markom Toljom i Damirom Kedžom, a s Ivanom Husar nastupila je na otvorenju Ledenog parka u Zagrebu. Na božićnom gala koncertu u Bjelovaru, uz nastup s Tonijem Cetinskim, bila je i voditeljica programa. Izuzetan je bio i prijem publike na 'Božiću u Ciboni'.

Poseban je bio i koncert prigodom otvaranja 'Opatijskog ljeta' koji je održala s gostima Ninom Kraljić, Markom Toljom i Damirom Kedžom na prepunoj ljetnoj pozornici.

No, 16. rujna Mia će dosegnuti krunu svoje dosadašnje karijere, svojim prvim velikim solističkim koncertom, i to u Koncertnoj dvorani Vatroslava Lisinskog u Zagrebu, u pratnji Zagreb Stars Orchestra!

To će biti i prvi put u povijesti Lisinskog da će se održati solistički koncert jedne djevojčice i to s orkestrom.